เอไอเอตีตลาดบำนาญทุกระดับ
เลิกจำกัดวงเฉพาะชนชั้นกลางโตเกียวมารีนฯปรับสินค้าแข่ง
19 ส.ค. 2554

เลิกจำกัดวงเฉพาะชนชั้นกลางโตเกียวมารีนฯปรับสินค้าแข่ง
เอไอเอ ประเทศไทย เผยเตรียมศึกษากรมธรรม์บำนาญเจาะตลาดทุกกลุ่ม ไม่จำกัดเฉพาะชนชั้นกลางที่เสียภาษี
นายไมเคิล พาร์คเกอร์ ประธานเจ้าหน้าที่ฝ่ายการตลาด เอไอเอ ประเทศไทย เปิดเผยว่า บริษัทอยู่ระหว่างศึกษาการทำตลาดประกันบำนาญไปที่ประชาชนทุกระดับ ไม่ได้เจาะจงเฉพาะชนชั้นกลางที่เสียภาษีซึ่งมีประมาณ 78 ล้านคนในปัจจุบัน เช่น กลุ่มที่เก็บออมเงินเพื่อจัดการงานพิธีศพ หรือฌาปนกิจ ซึ่งปกติบริษัททำตลาดนี้อยู่แล้ว แต่ต้องการหาแบบประกันบำนาญที่เหมาะสมกับกลุ่มนี้เป็นการเฉพาะ
นายพาร์คเกอร์ กล่าวว่า บริษัทไม่ได้แนะนำให้ลูกค้าซื้อประกันบำนาญเพียงอย่างเดียวในการเก็บเงินไว้ใช้หลังเกษียณ และในด้านการบริหารทางการเงิน ไม่ควรจะเลือกออมเงินไว้กับผลิตภัณฑ์ทางการเงินอย่างใดอย่างหนึ่งเพียงอย่างเดียว เพื่อความปลอดภัยควรจะมีการออมในหลายๆ อย่าง แต่ประกันบำนาญถือว่าเป็นการออมที่มีความปลอดภัยสูงกว่ากองทุนรวมเพื่อการเลี้ยงชีพ และการลงทุนเพื่อการเกษียณในรูปแบบอื่นๆ ที่ให้สิทธิลดหย่อนภาษีเหมือนกัน เพราะสามารถค้ำประกันรายได้ที่แน่นอน และอัตราดอกเบี้ยที่แน่นอนในระยะยาวได้ ซึ่งธุรกิจอื่นทำไม่ได้
“ประชาชนที่จะซื้อประกันบำนาญ ไม่ควรจะใช้หลักคำนวณผลตอบแทนเหมือนกับการลงทุนในพันธบัตร หรือในผลิตภัณฑ์การเงินอื่น เพราะลักษณะการจ่ายผลตอบแทนที่ต่างกัน และการลงทุนอื่นไม่มี เช่น ความคุ้มครอง และหลังเกษียณเรายังค้ำประกันการจ่ายผลตอบแทนให้ทุกๆ ปีในอัตราที่เท่าๆ กันได้” นายพาร์คเกอร์ กล่าว
นายพาร์คเกอร์ ยอมรับว่ากรมธรรม์บำนาญมีข้อด้อยกว่ากรมธรรม์แบบสะสมทรัพย์ ตรงที่ไม่สามารถมีลูกเล่นได้มากนักในเรื่องเงินคืนระหว่างปี เนื่องจากติดกฎของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ต้องการให้สะสมเงินไว้ใช้หลังเกษียณ จึงกำหนดระยะเวลาการเริ่มจ่ายเงินคืน และสัดส่วนที่ชัดเจน
นายสง่า พิชญางกูร ผู้อำนวยการอาวุโสบริหาร ฝ่ายขาย ทีมงานวิคเตอร์รี่กรุ๊ป บริษัท อยุธยา อลิอันซ์ ซี.พี.ประกันชีวิต (เอเอซีพี) กล่าวว่า ทีมงานจะเริ่มบุกขายประกันบำนาญช่วงเดือน พ.ย.ธ.ค. เป็นช่วงที่ผู้ที่ต้องเสียภาษีกำลังมองหาการลงทุนที่สามารถลดหย่อนภาษีได้ และจะทำตลาดได้ง่ายและดีกว่าในช่วงนี้ 
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า ได้ทำการปรับปรุงแบบประกันบำนาญจาก 12 แบบ เหลือ 4 แบบ โดยลดระยะเวลาการชำระเบี้ยให้สั้นลง และเพิ่มอายุการรับประกันให้กับผู้ที่มีอายุมากได้มีโอกาสซื้อประกันบำนาญ จากเดิมกำหนดไว้ที่ 55 ปี ขยายเป็น 57 ปี และยืนยันว่าแบบประกันของบริษัทให้ผลตอบแทนสูงสุดในตลาด